2004/99/EY: Komission päätös, tehty 29 päivänä tammikuuta 2004, rehuissa esiintyvän käsitellyn eläinvalkuaisen toteamisessa käytettävien menetelmien arvioimiseen myönnettävästä yhteisön rahoitusosuudesta (tiedoksiannettu numerolla K(2004) 131)



Virallinen lehti nro L 029 , 03/02/2004 s. 0017 - 0018



Komission päätös, tehty 29 päivänä tammikuuta 2004, rehuissa esiintyvän käsitellyn eläinvalkuaisen toteamisessa käytettävien menetelmien arvioimiseen myönnettävästä yhteisön rahoitusosuudesta (tiedoksiannettu numerolla K(2004) 131) (2004/99/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1) ja erityisesti sen 19 ja 20 artiklan, sekä katsoo seuraavaa: (1) Päätöksen 90/424/ETY mukaisesti yhteisön on toteutettava yhteisön eläinlääkintälainsäädännön kehittämisen kannalta tarpeellisia tieteellisiä toimia. (2) Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 999/2001(2) kielletään eläinvalkuaisen syöttäminen tuotantoeläimille tietyin poikkeuksin. (3) Märehtijäperäisen valkuaisen käytön kieltäminen märehtijöiden ruokinnassa on keskeinen keino estää TSE:iden leviäminen märehtijöihin. Sen vuoksi tällaisen kiellon asianmukaista täytäntöönpanoa olisi valvottava tiukasti rehuja analysoimalla. (4) Muista kuin märehtijöistä peräisin oleva valkuainen ei ole ollut osallisena TSE-tapauksissa, eikä ole tieteellistä näyttöä siitä, että muu kuin märehtijäperäinen valkuainen olisi tekijä TSE:n leviämisessä. On kuitenkin osoittautunut tarpeelliseksi kieltää muun kuin märehtijäperäisen valkuaisen käyttö rehuissa valvontasyistä. Syynä on erityisesti se, että käytössä ei ole analyysikeinoja, joilla voidaan tehdä ero märehtijäperäisen ja muun kuin märehtijäperäisen valkuaisen välillä rehuissa. (5) Muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetulla Euroopan parlamentin ja neuvoston asetuksella (EY) N:o 1774/2002(3) kielletään eläinten ruokkiminen saman lajin eläinten ruhoista tai ruhonosista saadulla käsitellyllä eläinvalkuaisella. (6) Muun kuin märehtijäperäisen valkuaisen käyttämistä rehuissa asetuksessa (EY) N:o 1774/2002 vahvistettujen edellytysten mukaisesti voidaan harkita uudelleen vain, jos käyttöön saadaan validoituja menetelmiä tällaisen valkuaisen erottamiseksi märehtijäperäisestä valkuaisesta. (7) Yhteisen tutkimuskeskuksen vertailumateriaalien ja mittausten tutkimuslaitos teki vuonna 2003 vertailututkimuksen käsiteltyjen eläinvalkuaisten määrittämiseksi rehuissa. Tutkimus osoitti, että mikroskooppikokeiden tekemisessä esiintynyt vaihtelu sekä mahdollisesti joidenkin määritystentekijöiden vähäinen kokemus aiheuttivat merkittäviä eroja ainoan nykyään käytettävissä olevan virallisen menetelmän herkkyyteen, spesifisyyteen ja tarkkuuteen. Lisäksi tutkimus piti vaihtoehtoisten menetelmien validoinnin näkymiä hyvinä. (8) Tämän tutkimuksen pohjalta ja käsitellyn eläinvalkuaisen määritysmenetelmien yhdenmukaistamiseksi ja parantamiseksi keskusteltavana on ehdotus mikroskooppimenetelmän määrittelemiseksi ja parantamiseksi. Ehdotuksessa säädetään myös vaihtoehtoisten lajikohtaisten menetelmien hyväksymisestä, kun ne on validoitu. (9) Tämän vuoksi on tarpeen valvoa mikroskooppikokeita tekevien laboratorioiden tehokkuutta, varsinkin liittymässä olevissa maissa, sekä tarkastella vaihtoehtoisia menetelmiä niiden tullessa saataville. (10) Tässä päätöksessä säädetyt toimenpiteet ovat tarpeen yhteisön eläinlääkintälainsäädännön kehittämiseksi, ja siksi ne voivat todennäköisesti saada yhteisön rahoitusta. (11) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Komissio huolehtii siitä, että 12 kuukauden ajan toteutetaan vähintään seuraavat tehtävät, jotka liittyvät käsitellyn eläinvalkuaisen toteamiseksi rehuissa käytettävien menetelmien arvioimiseen: a) testi eläinperäisten ainesosien toteamiseksi rehuissa; b) ennakkovalidointitutkimukset relevanteille määritysmenetelmille eläinperäisten ainesosien toteamiseksi rehuissa tällaisten menetelmien kehittämisen edistymisen mukaisesti. 2 artikla Yhteisön rahoitusosuus 1 artiklassa säädetyille toimenpiteille on enintään 60000 euroa. 3 artikla Tätä päätöstä sovelletaan 1 päivästä tammikuuta 2004. 4 artikla Tämä päätös on osoitettu kaikille jäsenvaltioille. Tehty Brysselissä 29 päivänä tammikuuta 2004. Komission puolesta David Byrne Komission jäsen (1) EYVL L 224, 18.8.1990, s. 19, päätös sellaisena kuin se on viimeksi muutettuna asetuksella (EY) N:o 806/2003 (EUVL L 122, 16.5.2003, s. 1). (2) EYVL L 147, 31.5.2001, s. 1, asetus sellaisena kuin se on viimeksi muutettuna asetuksella (EY) N:o 1915/2003 (EUVL L 283, 31.10.2003, s. 29). (3) EYVL L 273, 10.10.2002, s. 1, asetus sellaisena kuin se on viimeksi muutettuna asetuksella (EY) N:o 808/2003 (EUVL L 117, 13.5.2003, s. 10).